b'\n_START_ARTICLE_\nDavorin Kempf\n_START_SECTION_\nMladost i obrazovanje\n_START_PARAGRAPH_\nDavorin Kempf ro\xc4\x91en je u Virju. Zavr\xc5\xa1io je gimnaziju u Po\xc5\xbeegi. Na Muzi\xc4\x8dkoj akademiji u Zagrebu 1971. godine diplomirao je klavir, godine 1972. dirigiranje te 1973. godine kompoziciju kod Stjepana \xc5\xa0uleka. Kao stipendist Njema\xc4\x8dke slu\xc5\xbebe za akademsku razmjenu (DAAD) od 1975. do 1977. usavr\xc5\xa1avao se kod Milka Kelemena i Erharda Karkoschke u Stuttgartu te kod Mauricia Kagela i Hansa Ulricha Humperta u K\xc3\xb6lnu, a kao Fullbrightov stipendist 1984. na sveu\xc4\x8dili\xc5\xa1tu u Iowi kod Donalda Martina Jennija i Kennetha Gaburoa, te 1994. u Berlinu.\n_START_SECTION_\nGlazbeno stvarala\xc5\xa1tvo\n_START_PARAGRAPH_\nOd godine 1977. je docent, a od 1995. redoviti profesor na Muzi\xc4\x8dkoj akademiji u Zagrebu. Kempf se kao skladatelj javio 1970-ih, kada se u glazbi zbiva kona\xc4\x8dni pomak od iskustava s racionalnim ustrojstvom serijalne glazbe i njezinih izdanaka prema takozvanoj "novoj jednostavnosti" ili "novoj emocionalnosti". No on se nipo\xc5\xa1to nije jednozna\xc4\x8dno priklonio takvoj vrsti "povratka" nego je svoje glazbeni\xc4\x8dko iskustvo usredoto\xc4\x8dio na artikulaciju one glazbe koja bi mogla vrijediti kao dio univerzalne glazbenosti. Ve\xc4\x87 naslovi niza Kempfovih skladbi ukazuju na takvu njegovu te\xc5\xbenju prema oslanjanju na tradiciju u kojoj se, me\xc4\x91utim, tra\xc5\xbei prostor i za suvremena izra\xc5\xbeajna sredstva, poglavito u smislu suvremenog odnosa spram instrumenta i glasa te uporabe elektroakusti\xc4\x8dke tehnologije._NEWLINE_Kempf je bio umjetni\xc4\x8dki ravnatelj Po\xc5\xbee\xc5\xa1kih orgulja\xc5\xa1kih ve\xc4\x8deri, te rezidencijalni skladatelj Zagreba\xc4\x8dke filharmonije. \xc4\x8clan je prosudbenih povjerenstava raznih me\xc4\x91unarodnih glazbenih natjecanja i sudionik brojnih me\xc4\x91unarodnih znanstvenih simpozija i kongresa.'